टाइम8 बर’ देस्कनिफ्राय- थांनाय बोसोरनिफ्राय दुलाराय बुहुमजों लोगोसे जोंनि हादरावबो थाखो खथायाव सोलोंथाइ होनायनि बदल अनलाइन एबा डिजिटेल बिजोंनि सोलोंथायानो गोनांसिन जाबाय। दा कर’ना जिउसानि नैथि खेब सनदेरनाय निफ्राय बे राहाखौनो लानानै फरायसा-फरायसुलिफोरखौ मोनसे सोलोंथाइ बोसोर बार होबावनांसिगोन बादि सानजासै। गोजौ सोलोंथायनि बेलायाव गोबां अनजिमा मावफुं जाब्लाबो गुदि आरो गेजेर थाखोनि फरायसा-फरायसुलिफोरनि थाखाय थाखो खथायाव जयै लानाय सोलोंथायनि अनगायै अनलाइन एबा डिजिटेल बिजोंजों लानाय सोलोंथाया जाफुंसार जानो हागोनना ? नाथाय दानि थासारियाव बिनि अनगायै गुबुन राहाबो गैया। बिनिखायनो अनलाइन एबा डिजिटेल बिजोंनि सोलोंथाया जाहाथे जाफुंसार जायो, बिनि सायाव गोथौ साननांगौ होननानै साननायनि सम फैथारबाय। बेयाव जेबो सन्देह गैयादि थांनाय बोसोरा फरायसा-फरायसुलि, फोरोंगिरि, बिगोमा आरो सोलोंथायजों लोबबा थानाय राहाखौ मोनथिखाबाय। नाथाय बेजों लोगोसे मोनसे गोनांथार बाथ्राया सरजाब जानानै दं। बेयो जाबाय अनलाइन एबा डिजिटेल बिजोंनि राहाया गासै फरायसा-फरायसुलिफोरखौ लाफानो हादोंमोनना एबा इयुनाव हागोन बादि नुहुरोना ? बे बाथ्राखौ बुंनो गोसो गैयाब्लाबो बुंनांगोनदि जोंनि हादराव गुबुन समाजारि बिजोंनि सायाव बारा गोरों नङैजों लोगोसे डिजिटेलनि सायावबो रोंगौथि बारा गैया । जोंनि हादरसायाव नखरफोरा रांखान्थि हालोद, समाजारि रोंगौथि, बिगोमाफोरनि सोलोंथायनि मान आरो लोगोसे बिसोरनि जायगानि सायाव सोनारनानै बे रोंगौथिनि अनजिमाया गोबां रोखोमनि। जोंनि हादराव दाबो नांगौबादि डिजिटेल दिन्थिनाय आरो इन्टारनेट सारभिसा बयनिबो थाखाय समान नङा। बिनिखायनो अनलाइन एबा डिजिटेल बिजोंनि सोलोंथाइ होनायनि राहाया सोलोंथायनि बेलायाव सिगांनिख्रुइ बांसिन दद’मद’सो सोमजि होगोनखौ नुहुरो। बे गोदान सोलोंथाइ राहानि मोनथायाबो जाहाथे गासैबो समान मोननो हायो, बि आयदानि सायावबो कर’ना जिउसानि सनदेरनायनि हेंथायै सांग्रां जानानै जुजिनो नांगोन। जियानो जाया मानो अनलाइन एबा डिजिटेल बिजोंजोंदि सोलोंथाइ होनो हाजोबगोन, बे एसे गोरलै बाथ्रा नङा। थेवबो अनलाइन एबा डिजिटेल बिजोंजों सोलोंथाइ होनायनि बेलायाव फोरोंगिरिफोरजों फरायसाफोरा बिसोर मोननाय जेंनाखौ सुस्रां जोबनायबो गोरलै नङा। नाथाय थाखो खथायाव फोरोंगिरि-फरायसानि गेजेराव साननायनि होलाय-लालायाव गोरलै जायो। थाखो खथायाव फरायसाफोरा बि सासेनिफ्राय गुबुन सासे सोलोंनो गोबां सुबिदा जायो। नाथाय अनलाइन एबा डिजिटेल बिजोंजों सोलोंथाइ लानायाव बे सुबिदाखौ मोननाय जाया। अनलाइन एबा डिजिटेल बिजोंनि सोलोंथाया फारसेथिंल’ सोलोंथाइ जानायखौ नुयो। जोंनि हादरनि बांसिन फरायसाफोरा मबाइल फननि सायावनो सोनारो। रांखान्थि लोरबांनि थाखाय बिसोर लेपटप एबा गुबुन गोजौ बेसादफोर बाहायनो हाया जायखौ गुबुन हादरनि फरायसाफोरा बाहायो। दा 2021 बोसोरावबो कर’ना जिउसा सनदेरनायनि थासारिजों हादरनि फरायसा-फरायसुलिफोरा फिन थाखो खथानि सोलोंथाइ लानायनिफ्राय गोजानाव थानांसिगोन आरो बुजि-दाबुजि, रों-दारों फिन अनलाइन एबा डिजिटेल बिजोंनि सोलोंथाइ राहासिम थांनांसिगोन। अनलाइन एबा डिजिटेल बिजोंनि सोलोंथाया खहा गोनां होननानै सानब्लाबो अनलाइन एबा डिजिटेल बिजोंनि सोलोंथाइ लानायनि अनगायै गुबुन राहा गैया। बांसिनानो दा इन्टारनेटनि सुबिदाखौ लानो रोंबाय आरो गोरों जाबाय। इयुनाव दावगा लांनायाव बेयो थारैनो फरायसा-फरायसुलिफोरखौ हेफाजाब खालामगोनखौ साननो हायो। बिनिखायनो अनलाइन एबा डिजिटेल बिजोंनि सोलोंथायनि जेंनाफोरखौ गनायनानैब्लाबो बे आथिखालनि बिजोंखौ रावबो नेवसिनो हाया।